У Вікіпедыі ёсць артыкулы пра іншых асоб з прозвішчам Тамашэвіч.
**Уладзімір Антонавіч Тамашэвіч** (22 лютага 1899, Мінск — 8 кастрычніка 1983) — беларускі савецкі эканаміст. Кандыдат эканамічных навук (1953). Рэктар Беларускага дзяржаўнага ўніверсітэта з 1946 па 1949 год.

Біяграфія
---------

Нарадзіўся 22 лютага 1899 года ў Мінску ў рабочай сям’і. З пятнаццаці гадоў працаваў наборшчыкам у друкарні Лібава-Роменскай чыгункі. У 1918 годзе ўступіў у Чырвоную Армію.

У 1921 годзе быў накіраваны ў Камуністычны ўніверсітэт імя Я. М. Свярдлова ў Маскве, які скончыў у 1924 годзе па спецыяльнасці «Адміністрацыйнае права». Да 1928 года працаваў прапагандыстам.

З 1929 па 1932 год працаваў намеснікам рэктара па навучальнай частцы і загадчыкам кафедры савецкай эканомікі Беларускага дзяржаўнага ўніверсітэта. У 1933—1934 гадах працаваў намеснікам начальніка аддзела прапаганды і агітацыі Гомельскага гаркама УКП(б) Беларусі. У 1938—1941 гадах працаваў загадчыкам кафедры палітычнай эканоміі Усесаюзнага завочнага фінансава-эканамічнага інстытута (Масква). Дацэнт з 1939 года.

У 1941—1942 гадах знаходзіўся на фронце, у 1942 годзе быў паранены, лячыўся ў шпіталі.

У 1942—1944 гадах працаваў дацэнтам кафедры палітэканоміі Маскоўскага інстытута інжынераў транспарту, з 1944 па 1946 год быў сакратаром Мінскага абкама КП(б) Беларусі, а таксама загадчыкам кафедры палітэканоміі Мінскага педагагічнага інстытута.

З 1 снежня 1946 да лютага 1949 года працаваў рэктарам Беларускага дзяржаўнага ўніверсітэта, з 1948 па 1965 год — загадчыкам кафедры палітэканоміі. Тамашэвіч стаў першым рэктарам БДУ паходжаннем з горада, а не з вёскі. Спрыяў таму, што БДУ атрымаў права абароны кандыдацкіх дысертацыі па палітэканоміі.

У 1949—1950 гадах быў сакратаром ЦК КП(б) Беларусі. У 1953 годзе абараніў кандыдацкую дысертацыю на тэму «Сацыялістычная індустрыялізацыя БССР». З 1954 па 1956 год праходзіў дактарантуру ў Маскве. У 1965 годзе сышоў у адстаўку і да пенсіі (1974) працаваў дацэнтам кафедры палітэканоміі БДУ.

Пахаваны на Усходніх могілках Мінска.

Навуковая дзейнасць
-------------------

Даследаваў працэс індустрыялізацыі народнай гаспадаркі Беларусі. Апублікаваў каля 30 навуковых артыкулаў, падрыхтаваў 10 кандыдатаў эканамічных навук.

Узнагароды і прэміі
-------------------

* Ордэн Леніна

Бібліяграфія
------------

* О некоторых вопросах экономики Белоруссии в дореволюционный период // Учёные записки БГУ. Мн. 1957.
* Социалистическая индустриализация в БССР в период первой пятилетки // Сборник статей по политической экономии. Мн. 1957.
* Народное хозяйство БССР (1920—1927) // Сборник статей по экономическим вопросам. Мн. 1962.
* Социально-экономические результаты социалистических преобразований экономики БССР (1928—1937) // Об экономических проблемах перехода от социализма к коммунизму. Мн. 1961.

Зноскі
------

1. ↑  Уладзімір Антонавіч Тамашэвіч — Гісторыя БДУ


| ⛭Рэктары Беларускага дзяржаўнага ўніверсітэта |
| --- |
| Уладзімір Пічэта (1921—1929) ·  Язэп Каранеўскі (1929—1931) ·  Іван Ермакоў (1931—1933) ·  Ананій Дзякаў (1934—1935) ·  Аляксей Кучынскі (1936 — 1937) ·  Нічыпар Бладыка (1937—1937) ·  Ануфрый Андрушчанка (в. а. 1937 — 1938) ·  Уладзімір Бабраўніцкі (1938—1938) ·  Парфён Савіцкі (1938—1946) ·  Уладзімір Тамашэвіч (1946—1949) ·  Іван Чымбург (1949—1952) ·  Канстанцін Лукашоў (1952—1957) ·  Антон Сеўчанка (1957—1972) ·  Усевалад Сікорскі (1972—1978) ·  Уладзімір Белы (1978—1983) ·  Леанід Кісялеўскі (1983—1989) ·  Фёдар Капуцкі (1990—1995) ·  Аляксандр Казулін (1996—2003) ·  Васіль Стражаў (2003—2008) ·  Сяргей Абламейка (2008—2017) · Андрэй Кароль (з 2017) |